বকরি ইদের ছুটিতে বদল পরীক্ষার সূচিতে, ২৮ মের বদলে ২৯ মে পরীক্ষা যাদবপুরে

কলকাতা: ইদ-উদ-জোহা বা বকরি ইদের (Eid 2026) জন্য রাজ্য সরকারের ঘোষিত ছুটির জেরে পরীক্ষার দিন পরিবর্তন করল যাদবপুর বিশ্ববিদ্যালয় (Jadavpur University)। বিশ্ববিদ্যালয় কর্তৃপক্ষের তরফে বিজ্ঞপ্তি জারি করে জানানো হয়েছে, ২৮ মে নির্ধারিত কলা বিভাগের একাধিক পরীক্ষা পিছিয়ে ২৯ মে নেওয়া হবে।

রাজ্য সরকার এ বছর ২৮ মে বকরি ইদের ছুটি ঘোষণা করেছে। সেই কারণে ওই দিন বিশ্ববিদ্যালয়ের নির্ধারিত পরীক্ষা আয়োজন সম্ভব নয় বলেই সিদ্ধান্ত নেয় কর্তৃপক্ষ। এরপরই নতুন সূচি প্রকাশ করা হয়।

আরও পড়ুন: শিলিগুড়ি করিডর ঘিরে বড় কৌশল! ‘ন্যাশনাল স্ট্র্যাটেজিক রিজিওন’ হতে পারে চিকেনস নেক

বিশ্ববিদ্যালয় সূত্রে খবর, কলা বিভাগের যেসব পরীক্ষা ২৮ মে হওয়ার কথা ছিল, সেগুলি একই সময়ে ২৯ মে অনুষ্ঠিত হবে। পরীক্ষার্থীদের নতুন সূচি মেনে প্রস্তুতি নেওয়ার পরামর্শ দেওয়া হয়েছে। পাশাপাশি বিশ্ববিদ্যালয়ের ওয়েবসাইট এবং সংশ্লিষ্ট বিভাগ থেকেও বিস্তারিত তথ্য জানানো হচ্ছে।

পরীক্ষার দিন বদলের সিদ্ধান্তে পড়ুয়াদের একাংশ স্বস্তি প্রকাশ করেছেন। কারণ, উৎসবের দিন পরীক্ষার কারণে বহু পড়ুয়ার যাতায়াত ও পারিবারিক অনুষ্ঠানে সমস্যার আশঙ্কা ছিল।